|  |  |  |
| --- | --- | --- |
|  | Imlitir 0034/2017Aguisín 3Scéim Aitheantais Scoileanna GaeltachtaPlean Gníomhaíochta Feabhsúcháin Scoile Uile[Iar-bhunscoileanna] |  |

## Ainm na hIar-bhunscoile: Pobalscoil Chorca Dhuibhne

**Uimhir Rolla: 91511O**

**Tréimhse an Phlean: 2018 - 2021**

**Dáta faofa ag Bord Bainistíochta:**

**An Ghaeilge i bPobalscoil Chorca Dhuibhne:**

**An Staid Reatha**

Bunaíodh Pobalscoil Chorca Dhuibhne sa bhliain 2007 nuair a rinneadh comhnascadh idir Meánscoil an Chlochair agus Meánscoil na mBráithre Críostaí sa Daingean. Is scoil Ghaeltachta, lán-Ghaeilge í Pobalscoil Chorca Dhuibhne ina bhfuil, sa bhliain 2018, 368 dalta agus 46 múinteoir. Tá polasaí lán-Ghaeilge sa scoil, is é sin le rá go múintear gach ábhar trí Ghaeilge agus gurb í an Ghaeilge teanga laethúil na scoile. Tá comhthéacs sainiúil againn sa scoil seo, áfach, de bharr Socrú Ard-Chúirte a cuireadh i bhfeidhm sa bhliain 2009 mar fhreagra ar an imní a bhí ar líon beag tuismitheoirí i leith an oideachais lán-Ghaeilge. Cuireadh clár speisialta i bhfeidhm sa scoil, sa Timthriall Sóisearach, ar a dtugtar an Droichead. Tá an Droichead dírithe go sonrach ar dhaltaí a gcuireann a leibhéal Gaeilge bac orthu páirt a ghlacadh i gcumarsáid ranga leis an múinteoir agus le daltaí eile. Díríonn an mhúinteoireacht sa Droichead ar riachtanais teanga na ndaltaí sin agus tá sí curtha in oiriúint do na riachtanais sin. Dírítear fócas an tseomra ranga ar dhá rud: (i) an curaclam a mhúineadh agus, ag an am gcéanna, (ii) na scileanna teanga riachtanacha a thabhairt do na daltaí ionas go mbeidh siad ábalta dul isteach, chomh luath agus is féidir, sa Soláthar Lán-Ghaeilge (SLG). Beidh gach dalta tar éis dul isteach sa Soláthar Lán-Ghaeilge nuair a bheidh an Tríú Bliain críochnaithe acu. Cuirtear tacaíochtaí eile ar fáil d’iar-dhaltaí Droichid agus iad sa Timthriall Sinsearach. Tá íosleibhéal cumais leagtha amach ag an gComhordaitheoir Teanga don Soláthar Lán-Ghaeilge (A2 ar an bhFráma Tagartha Comónta Eorpach do Theangacha) agus is iad na daltaí faoin leibhéal sin a mbíonn gá acu leis an nDroichead (líon beag daltaí gach bliain).

Ní nach ionadh agus marab ionann le scoileanna Gaeltachta/Gaelscoileanna eile, bíonn dúshláin againn ag eascairt ón gcomhthéacs pobail ina bhfuilimid ag feidhmiú agus an éifeacht atá ag an aistriú teanga ó Ghaeilge go Béarla sa phobal ar an obair atá ar bun againn sa scoil ag gach leibhéal i.e. inniúlacht teanga na ndaltaí ag teacht isteach sa scoil; iompar teanga i measc daltaí i gcoitinne agus i measc daltaí ar cainteoirí dúchais iad; inniúlacht teanga na foirne; an gá atá le cur le leibhéal feasachta agus tuisceana i measc na bpáirtithe leasmhara go léir maidir le cúrsaí teanga sa Ghaeltacht agus maidir le dea-chleachtas san oideachas trí mheán na Gaeilge; na dúshláin a bhaineann le (i) freastal ceart a dhéanamh ar riachtanais teanga agus oideachais ár gcainteoirí dúchais agus (ii) a chinntiú go bhfuil fáil ag ár ndaltaí nach bhfuil cumas ard acu sa Ghaeilge ar oideachas ar ard-chaighdeán chomh maith.

Ón mbliain 2009 ar aghaidh, bíonn plé agus machnamh rialta ag baill foirne agus an bhainistíocht agus páirtithe leasmhara eile ar cheisteanna a bhaineann leis an oideachas lán-Ghaeilge agus Gaeltachta. Tá dhá fhochoiste ag feidhmiú sa scoil; Fochoiste an tSoláthair Lán-Ghaeilge agus Fochoiste an Droichid ina bhfuil ionadaíocht ag múinteoirí, tuismitheoirí, oideachasóirí agus bainistíocht na scoile. Pléitear cur chuige agus polasaithe sna cruinnithe rialta a bhíonn againn i rith na bliana. Tá Coiste Gaeilge do Dhaltaí ag feidhmiú sa scoil chomh maith agus is uirlis thábhachtach é an coiste sin chun éisteacht le tuairimí na daltaí i leith na Gaeilge. Ó mhí Mheán Fómhair 2017, tá fochoiste speisialta bunaithe chun plé leis an Scéim Aitheantais do Scoileanna Gaeltachta. Bhí an Phobalscoil páirteach sa phróiseas pleanála teanga do Limistéar Pleanála Teanga Chiarraí Thiar agus tá liosta cuimsitheach Bearta Oideachais rianaithe sa phlean, idir bhearta atá bunaithe cheana féin sa scoil agus bearta eile a thacóidh le hinmharthanacht na Gaeilge i gCorca Dhuibhne i measc an óige.

Tá an scoil lonnaithe i mbaile an Daingin, baile atá i gCatagóir C na Gaeltachta ach tá sí ag freastal ar dhaltaí ó Chatagóirí A, B, C agus méid bheag daltaí lasmuigh de theorainneacha na Gaeltachta. Tá 12 bunscoil sa scoilcheantar (4 scoil i gCatagóir A; 2 scoil i gCatagóir B; 5 i gCatagóir C agus 1 scoil sa Ghalltacht). Áirímid sa scoil, gur cainteoirí dúchais iad thart ar 16% de dhaltaí na scoile in 2018. Níl stádas DEIS ag an scoil.

Go hachomair, seo scracfhéachaint ar an staid reatha ó thaobh na Gaeilge sa scoil:

**Iompar teanga sa scoil**

* Labhraíonn daltaí Gaeilge leis na múinteoirí.
* Labhraítear Gaeilge sna seomraí ranga (Soláthar Lán-Ghaeilge nó SLG).
* Déanann daltaí an obair bhaile trí Ghaeilge (SLG).
* Ní labhraíonn ach fíorbheagán de dhaltaí Gaeilge eatarthu féin lasmuigh den seomra ranga, i dtimpeallacht na scoile.
* Is cainteoirí dúchais iad timpeall 16% de dhaltaí na scoile.
* Tá leibhéil éagsúla cumais sa teanga i measc na foirne faoi láthair. Tá cuid den fhoireann sár-líofa ach is minic a bhíonn deacrachtaí ag an mbainistíocht múinteoirí a earcú ag leibhéal maith cumais.

**Áiseanna múinteoireachta**

* Úsáidtear meascán de théacsleabhair Bhéarla agus Gaeilge sa scoil ag brath ar (i) téacsleabhar a bheith ar fáil agus (ii) caighdeán an téacsleabhair Ghaeilge atá ar fáil.
* Cuireann múinteoirí nótaí ranga ar fáil as Gaeilge.
* Braitheann múinteoirí easnamh ó thaobh áiseanna breise Gaeilge a bheith ar fáil dá gcuid ábhar.
* Níl a fhios againn an bhfreagraíonn daltaí páipéir scrúduithe stáit as Gaeilge nó as Béarla. Tá iarratais déanta ag an scoil ar an Roinn Oideachais agus Scileanna an t-eolas seo a chur ar fáil dúinn mar braithimid go mbeadh sé an-luachmhar dúinn.

**Imeachtaí curaclaim agus seach-churaclaim**

Tá polasaí Gaeilge agus plean Gaeilge forbartha ag an scoil le blianta agus mar chuid den pholasaí sin, déantar gach iarracht gur cainteoirí nó oiliúnóirí le Gaeilge a thagann go dtí an scoil chun plé leis an bhfoireann agus le daltaí. Bíonn eisceachtaí i gceist ó am go chéile:

* Tarlaíonn go leor imeachtaí seach-churaclaim sa scoil agus tá taighde déanta ag an scoil maidir le cén teanga labhartha a bhíonn i gceist leis na himeachtaí ar fad agus sinn ag ullmhú an Phlean seo.

Bíonn timpeall 60 imeacht seach-churaclaim ar siúl i gcaitheamh na bliana (na cinn a bhaineann leis an ábhar Gaeilge as an áireamh) agus tá 28 acu á gcur ar fáil as Gaeilge i mbliana, sin 46%).

* Mar chuid dár bpolasaí Gaeilge, leagtar béim ar imeachtaí saibhrithe teanga a bheith ar fáil do dhaltaí na scoile. Mar aon le múinteoirí na scoile, bímid ag comhoibriú le hOidhreacht Chorca Dhuibhne chun scéimeanna áirithe a chur i gcrích, mar shampla, scéimeanna blagála, filíochta, scríbhneoireacht chruthaitheach, díospóireachtaí, an tOireachtas, Siansa, Feachtas, Scléip, drámaíocht agus cúrsaí ceannaireachta.
* Tagann cainteoirí chun ceardlanna / cainteanna / oiliúint a dhéanamh le daltaí i rith na bliana agus is Béarla an teanga labhartha a bhíonn acu sin den chuid is mó. Mar shampla, cainteoirí ó Thrócaire, Jigsaw (eagraíocht mheabhairshláinte), Apprentice Chef, Oideachas Gnéis, Axa Roadsafe Roadshow.

**Tacaíochtaí Teanga eile**

* Tá Clár Aistrithe Scoile i bhfeidhm do dhaltaí i rang 6 sa bhunscoil sula dtagann siad isteach go dtí Bliain 1 sa Phobalscoil. Is clár 9 seachtaine é ina gcuirtear ranganna Gaeilge ar fáil do na daltaí agus an aidhm atá leis ná an próiseas aistrithe scoile a éascú do na daltaí chun taithí a fháil ar an scoil, ar na seomraí ranga agus blaiseadh a fháil de chúpla ábhar roghnach.
* Tá beirt Chúntóirí Teanga fostaithe sa scoil a thugann seirbhís luachmhar ar fáil dúinn. Tugann siad tacaíocht bhreise teanga do dhaltaí an Droichid mar aon le saibhreas teanga do dhaltaí an SLG (maoinithe ag Roinn na Gaeltachta).
* Tá Comhordaitheoir Teanga fostaithe sa scoil a dhéanann comhordú ar Chlár an Droichid agus a stiúraíonn cur chuige na scoile i leith na Gaeilge (maoinithe ag Roinn na Gaeltachta).

**Riachtanais Speisialta Oideachais**

* Tacaítear le daltaí le riachtanais speisialta oideachais sa ghnáthshlí sna ranganna sa Soláthar Lán-Ghaeilge agus sa Droichead. Anuas air sin, tá Aonad Uathachais againn sa scoil do dhaltaí a bhfuil deacrachtaí suntasacha acu. San Aonad, pléitear leis an dalta sa teanga is fearr a oireann don dalta áirithe sin. Bíonn dúshláin i gceist le freastal ceart a dhéanamh ar dhaltaí le riachtanais speisialta oideachais as Gaeilge, mar nach bhfuil áiseanna riachtanacha ar fáil as Gaeilge ar nós Voice to Text, Pen Reader agus formhór na mbogearraí tacaíochta.
* Déantar tástálacha CAT 4 ar dhaltaí nua Bhliain 1 gach bliain agus iad fós sa bhunscoil. Déantar tástálacha eile - NGRT, scrúdú sa litriú sa Bhéarla agus scrúdú luas scríbhneoireachta - ar na daltaí céanna nuair a thagann siad isteach sa scoil i mí Mheán Fómhair. Ní féidir linn tástáil matamatice a dhéanamh leo ón uair nach bhfuil ceann ar fáil as Gaeilge. Déantar tástálacha DATS le daltaí Bhliain 5. Tomhaiseann na tástálacha sin inniúlacht i réimsí difriúla agus tugann siad treoir maidir le láidreachtaí agus laigí sna réimsí sin. Tugann na tástálacha sin tuiscint dúinn ar chaighdeán léitheoireachta na ndaltaí sa Bhéarla. Níl aon uirlis againn a thomhaisfeadh caighdeán léitheoireachta ná eile sa Ghaeilge mar nach bhfuil siad ar fáil.

|  |
| --- |
| **Achoimre ar an bPlean Gníomhaíochta Feabhsúcháin Scoile Uile** |
| **Spriocanna feabhsúcháin:**Tabhair cuntas achomair soiléir ar na feabhsúcháin atá ceaptha ag an scoil a bhaint amach i ngeall ar na gníomhartha atá sonraithe sa Phlean Gníomhaíochta Feabhsúcháin Scoile Uile. Tabhair do d’aire an difríocht idir spriocanna feabhsúcháin agus na gníomhartha a bheidh le cur i bhfeidhm chun na spriocanna sin a bhaint amach. *(cuirtear uimhreacha leis na spriocanna, ag tosú le* ***1.******2. 3.*** *thíos; leathnóidh an bosca de réir mar is gá. Ba chóir tagairt do na critéir theanga-bhunaithe mar atá in Imlitir 0034/2017.***Spriocanna ginearálta (SG):****SG 1. Gurb í an Ghaeilge an teanga chumarsáide ag daltaí eatarthu féin chomh maith le foireann na scoile (Critéir 2, 3, 7, 8, 10)****SG 2.Go mbeadh cumas na ndaltaí sa Ghaeilge inchurtha lena gcumas sa Bhéarla (Critéir 1, 2, 4, 5, 7, 10)** |
| **Gníomhartha a bhaineann le sain-spriocanna:**Leag amach go hachomair na sainghníomhartha atá molta ar mhaithe leis na spriocanna ginearálta thuas a bhaint amach. *Is féidir tuilleadh sraitheanna a chóipeáil agus a ghreamú isteach thíos nó ar an leathanach thall más gá. Ba chóir tagairt do na critéir theanga-bhunaithe atá ar fáil in Imlitir 0034/2017.* |
| **SG 1****TÁ 3 SHAINSPRIOC LUAITE THÍOS AGUS 7 NGNÍOMH CHUN DUL I NGLEIC LEIS NA SAINSPRIOCANNA SIN ATÁ DLÚTHBHAINTEACH LE FOGHLAIM, TEAGASC AGUS ÚSÁID NA GAEILGE.** |
| **Sain-spriocanna** **maidir le SG1 thuas** | **Gníomhartha a rachaidh i ngleic le sain-spriocanna** | **Critéir ratha**\* | **Cé?** | **Ról ceannais ag?** | **Cén uair?** |  |
| **Critéir 2, 3, 7, 8, 10****Go labharfadh daltaí Gaeilge i gcónaí le múinteoirí.****Go labharfadh daltaí Gaeilge i gcónaí le daltaí sa rang.****Go labharfadh daltaí Gaeilge i gcónaí le daltaí i dtimpeallacht na scoile.** | **Riail Labhairt na Gaeilge** Aontaíodh i measc na foirne iarrachtaí breise a dhéanamh ag cur i bheidh Riail Labhairt na Gaeilge ag am sosa sa scoil. Táthar á cur i bhfeidhm ar bhonn céimneach i.e. Bliain 1 amháin in 2016/17; Bliain 1 & 2 in 2017/18 etc.Cluichí a eagrú am lóin do dhaltaí Bhliain 1 sa halla/leabharlann (ní bhíonn cead acu dul síos faoin mbaile ag am lóin), ionas go mbeidh níos mó seans ann go mbeidís ag caint as Gaeilge le chéile. | Go mbeadh Gaeilge le cloisteáil ó dhaltaí i dtimpeallacht na scoile.Gurb í an Ghaeilge a labhraíonn daltaí le múinteoirí (tá sé seo i gceist cheana féin).Go mbeidh méadú le feiceáil ar an líon freagraí dearfacha sna ceistneoirí bliantúla a scaiptear ar dhaltaí faoi úsáid na Gaeilge. | Bainistíocht na ScoileMúinteoirí uile na scoileAn Comhordaitheoir TeangaAn múinteoir Gaeilge, Eibhlís Ní ChearnaNa Cúntóirí Teanga (do na cluichí sa Halla/Leabharlann) | An PríomhoideComhordaitheoir Teanga | 2018-2021 |  |
|  | **Aoichainteoirí suimiúla, spreagúla a thabhairt isteach sa scoil**Cainteoirí líofa Gaeilge a thabhairt chun labhairt le grúpaí daltaí faoi ghné éigin suimiúil dá gcuid oibre nó dá saol; chun a léiriú do dhaltaí ar shlí indíreach go bhfuil an Ghaeilge níos leithne ná ábhar scoile agus go bhfuil daoine ag caitheamh a saoil i réimsí an-éagsúil den saol trí mheán na Gaeilge. | Féach thuasAgusDéanann an Coiste Gaeilge (coiste daltaí) monatóireacht ar na haoichainteoirí trí aiseolas a fháil ó dhaltaí. | An Comhordaitheoir TeangaMúinteoirí na scoileCoiste Gaeilge na nDaltaí (agus Eibhlís Ní Chearna, múinteoir) | An Comhordaitheoir Teanga | Go leanúnach |  |
|  | **Coiste Gaeilge do Dhaltaí**Uirlis chun éisteacht le tuairimí / riachtanais / dearcadh na daltaí i leith na Gaeilge agus oibríonn an Coiste i dtreo an Ghaelbhratach a bhaint amach gach bliain don scoil. | Féach thuas | Grúpa daltaí (timpeall 12) le hionadaíocht ó Bhliainghrúpaí difriúla | An Comhordaitheoir TeangaEibhlís Ní Chearna, múinteoir Gaeilge | Go bliantúil |  |
|  | **Cairde ar an bPeann (togra de chuid Bhord Oideachais agus Oiliúna Chiarraí – tá Aoife Ní Chonchúir, an Comhordaitheoir Teanga ag obair le BOO Chiarraí chomh maith agus déantar cúpla togra i gcomhpháirtíocht idir PCD agus BOO Chiarraí)**Nasc a chruthú idir daltaí ar fud Chontae Chiarraí atá ag baint amach a gcuid oideachais trí Ghaeilge ionas go bhféadfadh daltaí aithne a chur ar a gcomhaoisigh le Gaeilge lasmuigh dá gceantar dúchais féin agus sa tslí sin, pobal níos leithne Gaeilge a chruthú dóibh; Tuiscintí na ndaltaí ar an teanga a fhorbairt go teangeolaíoch agus go cultúrtha; Tacú le haidhmeanna an churaclaim Gaeilge trí chomhthéacsanna dílse a chruthú do thascanna an tsiollabais e.g. litir a scríobh; cur síos a dhéanamh; tuairimí a mhalartú; Deis a thabhairt d’iarbhunscoileanna lán-Ghaeilge comhoibriú le chéile agus teacht i dtír ar acmhainní teanga agus cultúrtha a chéile. | Féach thuas | An Comhordaitheoir TeangaMúinteoirí Gaeilge Bhliain 1Daltaí Bhliain 1 | An Comhordaitheoir Teanga | Go bliantúil |  |
|  | **Cultúr agus Ceol**Daltaí a spreagadh le páirt a ghlacadh san Oireachtas gach bliain, chomh maith leis na comórtais Scléip agus Siansa. Daltaí a spreagadh le páirt a ghlacadh i ndíospóireachtaí Gaeilge Ghael Linn.Deis a thabhairt do dhaltaí a bheith páirteach sa ghrúpa ceol traidisiúnta, grúpa pop agus cór sa scoil a fheidhmíonn go hiomlán as Gaeilge. Déanann daltaí na hIdirbhliana ceoldráma a léiriú gach bliain. Aistríonn siad amhráin go Gaeilge mar chuid den obair sin. | Féach thuas | Daltaí uile na scoileNa múinteoirí ceoilNa múinteoirí GaeilgeNa cúntóirí teanga | An Roinn Ceoil agus an Roinn EalaíneMúinteoirí  | Go bliantúil |  |
|  | **Comhoibriú le hOidhreacht Chorca Dhuibhne chun tograí cultúrtha a chur ar fáil do dhaltaí** Teacht a thabhairt do dhaltaí ar chultúr na Gaeltachta tríd na himeachtaí a eagraíonn an Oidhreacht sa scoil (ceardlanna filíochta, ceardlanna blagála, amhránaíocht, ullmhú don Oireachtas). | Féach thuas | Daltaí uile na scoile | Oidhreacht Chorca DhuibhneBríd Ní Mhóráin (file cónaitheach Oidhreacht Chorca Dhuibhne)Bainistíocht na scoileMúinteoirí Gaeilge | Go bliantúil |  |
|  | **Comhoibriú le Bord Oideachais agus Oiliúna Chiarraí chun togra ceoil as Gaeilge a chur ar bun sa scoil**Go mbeadh teacht ag daltaí ar cheardlanna ceoil ar phraghas íseal agus an seans a thabhairt dóibh ceol a chumadh agus a thaifeadadh i stiúideo agus foghlaim faoi theicneolaíocht an cheoil trí mheán na Gaeilge. | Féach thuas | Grúpa daltaí ar spéis leo ceol a sheinnt agus a chumadh (uasmhéid 15). | Bord Oideachais agus Oiliúna Chiarraí (Miranda Cournane agus Aoife Ní Chonchúir)Muireann Nic AmhlaoibhKDYS | Go bliantúil |  |
| **Monatóireacht:**Tabhair gearrchuntas ar an gcaoi a dhéanfar monatóireacht ar an dul chun cinn agus cén uair a dhéanfar an mhonatóireacht le linn tréimhse an phlean (e.g. in aghaidh na míosa/ in aghaidh na seachtaine / in aghaidh na bliana)1. Tá Fochoiste speisialta bunaithe againn chun an Plean Gníomhaíochta a chur le chéile agus chun athbhreithniú a dhéanamh ar na gníomhaíochtaí ag tréimhsí éagsúla den bhliain.
2. Maidir leis na sainspriocanna thuas i.e. iompar teanga na ndaltaí, tá slite difriúla againn chun monatóireacht a dhéanamh ar na gníomhaíochtaí a bhaineann leo. Mar shampla, (i) bainfear úsáid as ceistneoirí bliantúla ar dhaltaí a fhiosraíonn úsáid na Gaeilge ar scoil agus sa bhaile; (ii) déanfar plé agus gheofar aiseolas ó na Cúntóirí Teanga agus ó Choiste Gaeilge na nDaltaí mar gheall ar na cluichí sa Halla am lóin dhá bhabhta i rith na bliana; (iii) tá sé mar chúram ar na daltaí ón gCoiste Gaeilge aiseolas a bhailiú ó dhaltaí eile mar gheall ar na haoichainteoirí a bhíonn againn i rith na bliana. Tá an Coiste le ceistneoir simplí a dhearadh chuige seo.
3. Beidh Bord Oideachais agus Oiliúna ag déanamh monatóireachta ar éifeacht an togra Cairde ar an bPeann agus an Togra Ceoil.
4. Maidir le rannpháirtíocht na ndaltaí in imeachtaí cultúrtha agus ceoil, léireofar dúinn cé chomh rathúil is atá na himeachtaí sin ag brath ar an méid daltaí a léiríonn suim iontu.
 |
| **Meastóireacht ghinearálta:**Léirigh mar a dhéanfar meastóireacht ar an tionchar agus éifeachtacht a bheidh ag na gníomhartha éagsúla ar na sain-spriocanna feabhsúcháin (atá faoi réir ag na critéir theanga-bhunaithe) ag deireadh tréimhse an phlean ag baint úsáide as sonraí bonnlíne agus spriocanna mar threoir leis na critéir ratha a aithintTá sé beartaithe againn athbhreithniú a dhéanamh go ginearálta ar éifeacht na ngníomhartha éagsúla i mí Dheireadh Fómhair 2020. Beimid in ann torthaí suirbhé na míosa sin a chur i gcomparáid leis na suirbhéanna a rinneadh le daltaí PCD i mbliana – 2018. |

|  |  |  |  |  |  |
| --- | --- | --- | --- | --- | --- |
| **Sain-spriocanna****maidir le SG2 thuas** | **Gníomhartha a rachaidh i ngleic le sain-spriocanna** | **Critéir ratha**\* | **Cé?** | **Ról ceannais ag?** | **Cén uair?** |
| **Taighde a dhéanamh ar leibhéal cumais na ndaltaí mar atá faoi láthair.** | (a) Scrúdú Teastas Eorpach na Gaeilge (TEG) a chur ar dhaltaí i mBliain 5 i mí an Aibreáin 2018. (b) Tastálacha ranga a dhéanamh le daltaí i mBliain 1 chun na bunscileanna atá i siollabas PCD (Droichead) a thomhas. (c) Leanúint ar aghaidh le tástálacha teanga ar dhaltaí rang 6 gach bliain sula dtagann siad isteach sa scoil. | Ath-thástáil a dhéanamh ar dhaltaí Bhliain 5 le scrúdú TEG i gceann 3 bliana; torthaí na dtástálacha ar fad a chur i gcomparáid le chéile.Féachfar go grinn ar na Tuairiscí a chuirfidh foireann TEG ar fáil chun tuiscint a fháil ar na laigí atá ag daltaí sa teanga. Rachfar i gcomhar le foireann TEG chun comhairle a fháil maidir leis na laigí sin a shárú. | An Comhordaitheoir TeangaAn múinteoir Gaeilge, Eibhlís Ní ChearnaMúinteoirí Gaeilge na scoileBainistíocht na Scoile | Eibhlís Ní ChearnaAoife Ní ChonchúirAn Príomhoide | 2018 |
| **Sprioc a aithint do dhaltaí maidir le leibhéal cumais sa Ghaeilge** | Ba cheart go mbeadh leibhéal áirithe cumais sa Ghaeilge bainte amach ag daltaí faoin am go bhfágann siad scoil Ghaeltachta, lán-Ghaeilge.Caithfear comhairle a fháil ó shaineolaithe maidir le leibhéal réadúil, inshroichte a leagadh síos. | Is féidir an leibhéal cumais a mheas má shocraítear tástálacha teanga a dhéanamh ó am go chéile le grúpaí i mBliain 6 amach anseo. Bheadh sé seo ag brath ar mhaoiniú a bheith ar fáil. Thaispeánfadh na torthaí dúinn pé acu an bhfuil ag éirí leis an gcóras scolaíochta cainteoirí líofa Gaeilge a chur ar fáil. | An Comhordaitheoir TeangaBainistíocht na scoileMúinteoirí | An Comhordaitheoir Teanga | Go leanúnach |
| **Tógáil ar chumas na ndaltaí sa Ghaeilge** | **Gnímh chun cur le cumas na ndaltaí sa Ghaeilge:** **An Clár Aistrithe Scoile do leanaí rang 6;** Aidhmeanna: Ranganna Gaeilge a chur fáil do na daltaí; an próiseas aistrithe scoile a éascú do na daltaí, go bhfaighidís taithí ar an scoil, na seomraí ranga agus go bhfaighidís blaiseadh de chúpla ábhar roghnach.**Cúrsa Meantóireachta le Bliain 4;** Aidhmeanna: Scileanna meantóireachta a mhúineadh do na daltaí; Na scileanna sin a chur ag obair leis an gClár Aistrithe Teanga, trí bheith ag múineadh cluichí do dhaltaí rang 6 agus á spreagadh chun Gaeilge a labhairt.**An Teastas Sóisearach Nua** –tá go leor féidearthachtaí anseo. **Rang ar leith do chainteoirí dúchais/líofa i mBliain 1**; Cuireadh tús i mbliana le rang ar leith do chainteoirí dúchais/an-líofa i mbliana chun iarracht a dhéanamh freastal ar na sainriachtanais teanga atá ag an ngrúpa sin.**Fócas ar litearthacht a chur ar bun arís sa scoil**; Seo uirlis chun aird daltaí agus múinteoirí a tharraingt ar earraídí comónta sa Ghaeilge. Leagtar fócas ar ghnéithe difriúla den teanga i rith na bliana.**Comórtais uile-scoile litearthachta**; Comórtais chun dul i ngleic le hearráidí comónta teanga i measc daltaí agus múinteoirí. **Tasc Teanga le Bliain 4;** Aidhmeanna: Na scileanna teanga ar fad a fhorbairt trí agallamh a chur ar chainteoir dúchais, le fócas ar chruinneas agus ar shaibhreas teanga; Nasc a chruthú idir an dalta aonair agus cainteoir dúchais sa phobal; Aitheantas a thabhairt don chainteoir dúchais mar fhoinse luachmhar teanga.**Tasc Teanga le Bliain 1 (an rang speisialta do chainteoirí dúchais/líofa)**; Aidhmeanna: mar a chéile le ceann Bhliain 4 thuas. **Seirbhís Profáil Nótaí do mhúinteoirí**; Nótaí múinteoirí a cheartú le cinntiú go bhfuil an t-ionchur scríofa a fhaigheann daltaí óna múinteoirí cruinn agus glan. Táimid chun iarratas a dhéanamh ar mhaoiniú chuige seo.**Cúrsaí samhraidh;** Páirtscoláireachtaí do dhaltaí le freastal ar chúrsa samhraidh de chuid Choláistí Chorca Dhuibhne | Is féidir leibhéal cumais daltaí a mheas le tástálacha teanga a chuirfí i gcomparáid le chéile ó bhliain go bliain.Tórthaí daltaí sna scrúduithe Gaeilge san Ardteist agus sa Teastas Sóisearach.Féinthuairiscí ar chumas ó na daltaí iad féin sna ceistneoirí a scaiptear orthu gach bliain. | An Comhordaitheoir TeangaAn múinteoir Gaeilge, Eibhlís Ní ChearnaMúinteoirí Gaeilge na scoileBainistíocht na Scoile Múinteoirí eile | Aoife Ní ChonchúirEibhlís Ní ChearnaAn Príomhoide | 2018 -2021 |
| **Acmhainní breise Gaeilge a úsáid sa rang.** | Tá taighde déanta ag PCD leis an bhfoireann ar na hacmhainní Gaeilge atá in easnamh in ábhair éagsúla (féach aguisín). | Go mbeadh na téacsleabhair agus na hacmhainní atá aitheanta sa cháipéis atá iniata anseo againn, curtha ar fáil dár múinteoirí go luath.  | COGG agus an Roinn Oideachais agus Scileanna | COGG  | 2018-2021 |
| **Cur le cumas na múinteoirí sa Ghaeilge chun go mbeidh seans níos fearr ag daltaí líofacht agus cruinneas a bhaint amach sa teanga.** | Múinteoirí a spreagadh chun íosleibhéal cumais a bhaint amach (B2 TEG). Iarraidh ar an Roinn Oideachais agus Scileanna cúrsa oiliúna a chur ar fáil do mhúinteoirí na scoile “ar an gcleachtas oideolaíoch a bhaineann le teagasc trí Ghaeilge chomh maith le tuiscint ar dhinimic teanga agus cultúrtha na Gaeltachta.” | Múinteoirí a bheith sa scoil go mbeadh scrúdú TEG déanta acu.Bheadh cúrsa(í) oiliúna in oideolaíocht an teagaisc trí Ghaeilge curtha ar fáil ag an Roinn Oideachais agus Scileanna sa scoil. | Bainistíocht na scoile.An Roinn Oideachais agus Scileanna | Príomhoide na scoile.An Roinn Oideachais agus Scileanna | 2018-2021 |
| **Tacaíocht bhreise teanga do dhaltaí** | Tá scéim na gCúntóirí Teanga i bhfeidhm sa scoil agus cuireann siad tacaíocht bhreise teanga ar fáil do dhaltaí sa Droichead agus sa Soláthar Lán-Ghaeilge chun cur lena gcuid saibhris sa Ghaeilge. | Bíonn amchlár lán ag na cúntóirí teanga agus braitheann daltaí agus múinteoirí ar an tseirbhís a chuireann siad ar fáil. | Tá beirt chuntóirí teanga ag obair sa scoil. | An Príomhoide | Go leanúnach |